
AVIZ

asupra propunerii legislative pentru modificarea Legii nr.76/2002 privind sistemul asigurărilor pentru şomaj şi stimularea ocupării forţei de muncă


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, trimisă cu adresa nr. Pl.x-268  din 13 mai 2009, înregistrată cu nr. 31/525 din 15 mai 2009.


Propunerea legislativă a fost respinsă de Senat, în calitate de primă Cameră sesizată, în şedinţa din 11 mai 2009.


Camera Deputaţilor este Cameră decizională, conform prevederilor art. 75 din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat.


Potrivit prevederilor art. 61 din Regulamentul Camerei Deputaţilor, Comisia a dezbătut această iniţiativă legislativă în şedinţa din 25 mai 2009.


Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, transmis cu adresa nr.165 din 11.03.2009, avizul negativ al Consiliului Economic şi Social cu nr. 443 din 17.03.2009,  precum şi punctul de vedere al Guvernului prin care acesta nu susţine adoptarea prezentei iniţiative legislative, transmis cu adresa nr. 707 din 24.03.2009.


În cadrul dezbaterilor, membrii Comisiei juridice au constatat că propunerea legislativă are ca obiect de reglementare modificarea Legii privind sistemul asigurărilor pentru şomaj şi stimularea ocupării forţei de muncă nr. 76/2002, cu modificările şi completările ulterioare, în sensul introducerii la art. 34 alin. (1) lit. d) şi alin. (3) lit. a), art. 41 alin. (1) lit. a)-c) şi alin. (2) şi la art. 42 alin. (1) a altor „furnizori de servicii de ocupare acreditaţi in condiţiile legii", alături de agenţiile pentru ocuparea forţei de muncă.


Membrii Comisiei au constatat că atribuţiile privind organizarea şi asigurarea serviciilor de stabilire, plată şi evidenţă a indemnizaţiilor de şomaj ce se suportă din bugetul asigurărilor pentru şomaj sunt deţinute în prezent de agenţiile pentru ocuparea forţei de muncă judeţene şi a municipiului Bucureşti, şi nu de furnizorii de servicii de ocupare acreditaţi. Mai mult, în cuprinsul iniţiativei legislative nu precizează dacă organizarea şi asigurarea serviciilor de stabilire, plată şi evidenţă a indemnizaţiilor de şomaj ce se suportă din bugetul asigurărilor de şomaj va reveni şi furnizorilor de servicii de ocupare.

În urma dezbaterilor şi a opiniilor exprimate de membrii Comisiei, cu unanimitate de voturi, s-a hotărât avizarea negativă a propunerii legislative.

În raport de obiectul şi conţinutul său, proiectul de lege face parte din categoria legilor organice.
 PREŞEDINTE,    

            
   SECRETAR,                                            
  Daniel BUDA                                     Gabriel ANDRONACHE

